Bewerings van verkragting by tydelike skuilingArgieffoto Die vroue- en kinderregteorganisasie #NotInMyName het gesê bewerings dat ŉ 18-jarige meisie op Goeie Vrydag by ŉ tydelike skuiling in Strandfontein in die Wes-Kaap verkrag is, is uiters kommerwekkend. “Niemand is nog in verband met die verkragting in hegtenis geneem nie,” het Mo Senne, woordvoerder van die organisasie, Sondag in ŉ verklaring gesê. “Dit is betreurenswaardig dat daar verskeie klagtes is oor die lewenstoestande by dié skuiling en die provinsiale regering het dit nog nie getakel nie.” ŉ Vrou by die skuiling was glo ook “ontroosbaar” tydens ŉ onderhoud en het gesê daar is nog nie enige toetse op enige van die inwoners gedoen nie. “Suid-Afrika het ŉ geskiedenis van skuilings, wat gereguleer moet word, maar inwoners onmenslik behandel word. Hierdie skuilings is aangemeld by die betrokke beamptes, soos die departement van maatskaplike ontwikkeling, maar dit was alles tevergeefs. Hulle deure bly oop.” Senne het gesê polisieminister Bheki Cele het onlangs gesê die getal oproepe na die bevelsentrum vir geslagsgebaseerde geweld is buite verhouding met die inhegtenisnemings daarna. “#NotInMyName is dus moedeloos dat die Suid-Afrikaanse regering nie die behoeftes van kwesbares prioritiseer nie.” Die organisasie doen ŉ beroep op Stad Kaapstad om alle klagtes oor tydelike behuising te ondersoek en dadelik ŉ inhegtenisneming te verseker. “As burgemeester Dan Plato korrek is dat die skuiling gereguleer word, dan behoort dit nie moeilik te wees om die ondersoek vinnig af te handel nie.”